**Vplyvy na podnikateľské prostredie**

|  |
| --- |
| **Vplyvy na podnikateľské prostredie** |
| **3.1**. Ktoré podnikateľské subjekty budú predkladaným návrhom ovplyvnené a aký je ich počet? | Na základe štatistických údajov Sociálnej poisťovne bolo priemerne v prvom štvrťroku 2012 približne 155 tisíc zamestnávateľov a 220 tisíc SZČO, ktoré povinne platia poistné na nemocenské a dôchodkové poistenie. Dôchodkové správcovské spoločnostiPočet dotknutých subjektov: 6 |
| **3.2**. Aký je predpokladaný charakter a rozsah nákladov a prínosov? | Zamestnávateľ za fyzickú osobu vykonávajúcu prácu na základe dohody o prácach vykonávaných mimo pracovného pomeru s nepravidelným príjmom vo výške 147,9 eura zaplatí mesačné poistné na dôchodkové poistenie v sume 32,15 eura. Za fyzickú osobu vykonávajúcu prácu na základe dohody o prácach vykonávaných mimo pracovného pomeru s pravidelným príjmom vo výške 147,9 eura zaplatí mesačné poistné na dôchodkové poistenie 32,15 eura, na nemocenské poistenie 2,07 eura a na poistenie v nezamestnanosti 1,47 eura.  V dôsledku zmien pre SZČO možno očakávať rast priemerného vymeriavacieho základu SZČO v roku 2013 o 11,7 %, čo by v porovnaní so súčasným právnym stavom znamenalo priemerne mesačne vyššie poistné na nemocenské poistenie o 1,89 eura a na dôchodkové poistenie o 12,78 eura. Treba však dodať, že vzhľadom na možnosť optimalizácie daňového základu sa opatrenie nedotkne v plnej miere všetkých SZČO. Zamestnávateľ za zamestnanca s mesačným príjmom na úrovni 5-násobku priemernej mzdy zaplatí v roku 2013 poistné mesačne na nemocenské poistenie viac o 38,52 eura, na poistenie v nezamestnanosti viac o 7,86 eura,  na dôchodkové poistenie viac o 170,95 eura a na garančné poistenie viac o 6,88 eura  v porovnaní so súčasným právnym stavom. Čiastočne bude uvedené kompenzované nižšou zaplatenou daňou z príjmu právnických osôb v roku 2014 za rok 2013 o 468,59 eura v porovnaní so súčasným právnym stavom (za predpokladu, že podnikateľský subjekt vykáže za rok 2013 v účtovníctve zisk). Predpokladá sa zmena príjmov dôchodkových správcovských spoločností z nasledujúcich dôvodov: - pokles z dôvodu zavedenia dobrovoľného vstupu prvopoistencov do systému starobného dôchodkového sporenia, - pokles z dôvodu zníženia príspevkovej sadzby na starobné dôchodkové sporenie (čiastočne kompenzovaný možnosťou platenia dobrovoľných príspevkov),- pokles z dôvodu dočasného otvorenia systému starobného dôchodkového sporenia na výstupe (umožnenie výstupu zo systému starobného dôchodkového sporenia pre všetkých sporiteľov v II. pilieri),- pokles z dôvodu zníženia odplaty za vedenie osobného dôchodkového účtu- nárast z dôvodu dočasného otvorenia systému starobného dôchodkového sporenia na vstupe (umožnenie vstupu do systému starobného dôchodkového sporenia pre všetkých poistencov, ktorí nie sú sporiteľmi),- nárast z dôvodu zvýšenia odplaty za správu v negarantovanom dôchodkovom fonde a zvýšenia odplaty za zhodnotenie majetku v dôchodkových fondoch,- nárast z dôvodu zníženia tvorby správneho fondu Sociálnej poisťovne z postúpených príspevkov. Zároveň sa predpokladajú nižšie výdavky na prevádzku dôchodkových fondov z dôvodu ich možného zlúčenia (povinne budú dôchodkové správcovské spoločnosti spravovať minimálne jeden garantovaný dôchodkový fond a minimálne jeden negarantovaný dôchodkový fond), prípadne vyššie výdavky z dôvodu vytvorenia nových dôchodkových fondov. |
| **3.3**. Aká je predpokladaná výška administratívnych nákladov, ktoré podniky vynaložia v súvislosti s implementáciou návrhu? | Zmeny v oblasti sociálneho poistenia by nemali zakladať vznik dodatočných administratívnych nákladov pre dotknuté subjekty. Vplyvom navrhovaných legislatívnych zmien sa očakávajú jednorazové výdavky dôchodkových správcovských spoločností z dôvodu úpravy ich informačného systému, ktoré budú individuálne v závislosti od dôchodkovej správcovskej spoločnosti. |
| **3.4**. Aké sú dôsledky pripravovaného návrhu pre fungovanie podnikateľských subjektov na slovenskom trhu (ako sa zmenia operácie na trhu?) | V garantovanom dôchodkovom fonde sa predpokladá predĺženie sledovaného obdobia pri garanciách oproti súčasnej situácii v dlhopisovom dôchodkovom fonde, čo umožní nadobúdať do portfólií dlhodobejšie nástroje.Dôchodkové správcovské spoločnosti budú povinne spravovať minimálne dva dôchodkové fondy (jeden garantovaný a jeden negarantovaný). Vytváranie ďalších dôchodkových fondov, resp. ponechanie súčasných dôchodkových fondov je na vlastnom uvážení dôchodkových správcovských spoločností. |
| **3.5**. Aké sú predpokladané spoločensko – ekonomické dôsledky pripravovaných regulácií? | Prostredníctvom zmien týkajúcich sa SZČO dôjde k odstráneniu ich dlhoročného zvýhodnenia a k priblíženiu ich zaťaženia na úroveň zaťaženia závislej činnosti. Vyšší vymeriavací základ však bude zohľadnený pri výpočte nemocenských a dôchodkových dávok. Posilní sa postavenie priebežne financovaného dôchodkového systému, zvýši sa odplata za správu v negarantovanom dôchodkovom fonde, zvýši sa odplata za zhodnotenie v dôchodkových fondoch.  |

**Tabuľka č. 1** *Sadzba poistného na sociálne a verejné zdravotné poistenie pre dohody o prácach vykonávaných mimo pracovného pomeru s účinnosťou od 1. januára 2013*

|  |  |  |  |  |  |
| --- | --- | --- | --- | --- | --- |
|  | **Pravidelný príjem** | **Nepravidelný príjem** | **Študent** | **Invalidný dôchodca** | **Starobný dôchodca** |
|   | Zamestnanec | Zamestnávateľ | Zamestnanec | Zamestnávateľ | Zamestnanec | Zamestnávateľ | Zamestnanec | Zamestnávateľ | Zamestnanec | Zamestnávateľ |
| verejné zdravotné poistenie | 4,00% | 10,00% | 4,00% | 10,00% | 0,00% | 0,00% | 0,00% | 0,00% | 0,00% | 0,00% |
| starobné poistenie | 4,00% | 14,00% | 4,00% | 14,00% | 4,00% | 14,00% | 4,00% | 14,00% | 4,00% | 14,00% |
| invalidné poistenie | 3,00% | 3,00% | 3,00% | 3,00% | 3,00% | 3,00% | 3,00% | 3,00% | 0,00% | 0,00% |
| nemocenské poistenie | 1,40% | 1,40% | 0,00% | 0,00% | 0,00% | 0,00% | 0,00% | 0,00% | 0,00% | 0,00% |
| poistenie v nezamestnanosti | 1,00% | 1,00% | 0,00% | 0,00% | 0,00% | 0,00% | 0,00% | 0,00% | 0,00% | 0,00% |
| rezervný fond solidarity | 0,00% | 4,75% | 0,00% | 4,75% | 0,00% | 4,75% | 0,00% | 4,75% | 0,00% | 4,75% |
| garančné poistenie | 0,00% | 0,25% | 0,00% | 0,25% | 0,00% | 0,25% | 0,00% | 0,25% | 0,00% | 0,25% |
| úrazové poistenie | 0,00% | 0,80% | 0,00% | 0,80% | 0,00% | 0,80% | 0,00% | 0,80% | 0,00% | 0,80% |
| **SPOLU** | **13,40%** | **35,20%** | **11,00%** | **32,80%** | **7,00%** | **22,80%** | **7,00%** | **22,80%** | **4,00%** | **19,80%** |
| **Celkom (zamestnanec + zamestnávateľ)** | **48,60%** | **43,80%** | **29,80%** | **29,80%** | **23,80%** |